“บิตคอยน์” เด้งกลับเหนือระดับ 32,000 ดอลลาร์ คาดปรับตัวตามหุ้นทั่วโลก
“บิตคอยน์” เช้านี้ฟื้นต่อเนื่องสามารถยืนเหนือ 32,000 ดอลลาร์ คาดว่าปรับตัวตามหุ้นทั่วโลกที่ปรับตัวขึ้น
22 ก.ค. 2564

ผู้สื่อข่าวรายงานว่า ราคาบิตคอยน์พุ่งขึ้นอย่างต่อเนื่อง ล่าสุดทะยานขึ้นเหนือระดับ 32,000 ดอลลาร์ในช่วงเช้าวันนี้ โดยทางด้านนักวิเคราะห์มองว่าราคาบิตคอยน์ที่ปรับตัวขึ้น ไปในทิศทางตลาดหุ้นทั่วโลกที่พุ่งขึ้นอย่างแข็งแกร่งเมื่อคืนนี้ ซึ่งรวมถึงตลาดหุ้นสหรัฐและตลาดหุ้นยุโรป
ทั้งนี้ ณ เวลา 07.42 น.ตามเวลาไทย ราคาบิตคอยน์ดีดตัวขึ้น 439 ดอลลาร์ หรือ 1.38% แตะที่ระดับ 32,303 ดอลลาร์
ด้านนักวิเคราะห์จากบริษัท Luno ซึ่งเป็นแพลตฟอร์มซื้อขายสกุลเงินคริปโต ระบุว่า ตลาดหุ้นทั่วโลกพุ่งขึ้นเป็นวงกว้าง ซึ่งอาจทำให้ราคาบิตคอยน์ปรับตัวตาม ขณะเดียวกันเขามองว่าการที่ราคาบิตคอย์ดีดตัวขึ้นเหนือระดับ 32,000-33,000 ดอลลาร์ อาจบ่งชี้ว่าราคาเริ่มฟื้นตัวจากภาวะขาลง หลังจากเมื่อวันอังคารที่ผ่านมา (20 ก.ค.) ราคาบิตคอยน์ร่วงหลุดระดับ 30,000 ดอลลาร์เป็นครั้งแรกในรอบเกือบ 1 เดือน หรือนับตั้งแต่วันที่ 22 มิ.ย. ส่งผลให้มูลค่าตลาดของสกุลเงินคริปโตหายไปถึง 8.9 หมื่นล้านดอลลาร์
อย่างไรก็ตาม ราคาบิทคอยน์ยังคงได้รับแรงกดดันจากการที่รัฐบาลจีนเดินหน้ากวาดล้างเหมืองขุดสกุลเงินคริปโต โดยเฉพาะในมณฑลเสฉวน ซึ่งเป็นแหล่งขุดบิตคอยน์ใหญ่เป็นอันดับ 2 ของจีน ขณะที่รัฐบาลสหรัฐได้ออกมาตรการกวาดล้างตลาดสกุลเงินคริปโต รวมทั้งการทำธุรกรรมในตลาดดังกล่าว โดยรายการโอนเงินสกุลคริปโตที่มีมูลค่าตั้งแต่ 10,000 ดอลลาร์ขึ้นไป จะต้องมีการรายงานไปยังกรมสรรพากรสหรัฐ (IRS)